ΑΠΟΦΑΣΗ ΤΗΣ ΕΠΙΤΡΟΠΗΣ της 22ας Δεκεμβρίου 1992 για τον καθορισμό των τρόπων διεξαγωγής των κτηνιατρικών ελέγχων στους μεθοριακούς σταθμούς της Κοινότητας κατά την εισαγωγή προϊόντων που προέρχονται από τρίτες χώρες

(93/13/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 90/675/ΕΟΚ του Συμβουλίου της 10ης Δεκεμβρίου 1990 που καθορίζει τις αρχές σχετικά με την οργάνωση των κτηνιατρικών ελέγχων για τα προϊόντα που εισάγονται στην Κοινότητα και προέρχονται από τρίτες χώρες (1), όπως τροποποιήθηκε τελευταία από την απόφαση 92/438/ΕΟΚ (2), και ιδίως το άρθρο 4 παράγραφος 6, το άρθρο 8 παράγραφος 3, το άρθρο 10 παράγραφος 2, το άρθρο 14 παράγραφος 3, το άρθρο 16 παράγραφος 4, το άρθρο 18 παράγραφος 1 και το άρθρο 11 παράγραφος 7,

Εκτιμώντας:

ότι έχουν θεσπιστεί οι αρχές σχετικά με την οργάνωση των ελέγχων εγγράφων και διαπίστωσης ταυτότητας, των φυσικών ελέγχων καθώς και τη συνέχεια που πρέπει να δοθεί σε αυτούς τους τελευταίους- ότι θεωρείται αυτή τη στιγμή ότι είναι ανάγκη να θεσπιστούν συμπληρωματικά μέτρα προκειμένου να εγκαθιδρυθεί μία αξιόπιστη εναρμονισμένη διαδικασία και να υλοποιηθεί το νέο σύστημα κτηνιατρικών ελέγχων για τα προϊόντα που προέρχονται από τρίτες χώρες-

ότι οι έλεγχοι εγγράφων και διαπίστωσης ταυτότητας βασίζονται στην αντιπαραβολή των πληροφοριών που παρέχει ο εισαγωγέας και των προϊόντων που εισάγονται στην Κοινότητα και πρέπει να διεξάγονται σύμφωνα με ορισμένους κανόνες- ότι οι υλικοί έλεγχοι των προϊόντων αυτών πρέπει επίσης να ανταποκρίνονται σε ορισμένους κανόνες, η δε φύση και το αποτελέσματα των ελέγχων πρέπει να αποτελούν το αντικείμενο ειδικής αναφοράς σε πιστοποιητικό-

ότι, κατά συνέπεια, η αρμονική λειτουργία του νέου συστήματος δικαιολογεί τη συγκέντρωση του συνόλου των πληροφοριών των σχετικών με κάποιο προϊόν σε ένα έγγραφο το οποίο βασίζεται σε ένα καθορισμένο πρότυπο-

ότι πρέπει η διοχέτευση των προϊόντων που δεν μπορούν να γίνουν αποδεκτά παρά για χρήσεις άλλες εκτός της κατανάλωσης από τον άνθρωπο, να γίνεται στο πλαίσιο μιας υφιστάμενης και κατάλληλης κοινοτικής διαδικασίας-

ότι στα προϊόντα που περιέχονται στις αποσκευές των ταξιδιωτών και που προορίζονται για τη δικής τους κατανάλωση ή αποτελούν το αντικείμενο μικρών αποστολών προς ιδιώτες δεν πραγματοποιούνται ορισμένοι κτηνιατρικοί έλεγχοι- ότι, παρ' όλα αυτά, πρέπει να καθοριστεί ένα μέγιστο όριο βάρους για τα προϊόντα που εντάσσονται στα πλαίσια των παρεκκλίσεων αυτών-

ότι πρέπει να υπόκεινται στους κτηνιατρικούς ελέγχους ορισμένα φυτικά προϊόντα που μπορεί να παρουσιάζουν κίνδυνο για τη μετάδοση λοιμωδών νόσων στα ζώα- ότι είναι ανάγκη να καταρτισθεί σχετικός κατάλογος καθώς επίσης και κατάλογος των τρίτων χωρών οι οποίες επιτρέπεται να εξάγουν τα προϊόντα αυτά προς την Κοινότητα-

ότι για ορισμένες παρτίδες προϊόντων που εξάγονται από μια χώρα μέλος προς μια τρίτη χώρα μπορεί να υπάρξει άρνηση εισαγωγής εκ μέρους της τελευταίας- ότι, στην περίπτωση αυτή, είναι θέμα της αρμόδιας αρχής της χώρας μέλους που εξήγαγε τα προϊόντα να λάβει τα πρόσφορα μέτρα για τον έλεγχο της εν λόγω παρτίδας κατά την επανεισαγωγή της στο έδαφος της Κοινότητας-

ότι, σύμφωνα με το άρθρο 11 παράγραφος 2 στοιχείο β) της οδηγίας 90/675/ΕΟΚ, τα κράτη μέλη μπορούν να συνάψουν διμερείς συμφωνίες για τη μετατόπιση της διενέργειας ορισμένων κτηνιατρικών ελέγχων στη χώρα προορισμού- ότι οφείλουν στην περίπτωση αυτή να λαμβάνουν κάθε πρόσφορο μέτρο, ώστε να διενεργούνται όλοι οι κτηνιατρικοί έλεγχοι που αναφέρονται στην ανωτέρω οδηγία-

ότι για τα προϊόντα που είναι αποθηκευμένα σε ελεύθερη ζώνη ή σε ελεύθερη αποθήκη, σε αποθήκη υπό τελωνειακό έλεγχο ή υπό διαμετακόμιση μέσω του εδάφους της Κοινότητας από μια τρίτη χώρα προς μια άλλη θα θεσπιστούν οι λεπτομέρειες εφαρμογής με χωριστή απόφαση-

ότι οι παρεκκλίσεις που αφορούν τον έλεγχο των ιχθύων προελεύσεως τρίτων χωρών που εισάγονται στην Κοινότητα θα αποτελέσουν μεταγενέστερα το αντικείμενο λεπτομερειών εφαρμογής-

ότι για τους ειδικούς όρους εισφοράς και εξετάσεις των διαφόρων τύπων προϊόντων θα ληφθούν ξεχωριστές αποφάσεις-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Οι έλεγχοι που αφορούν τα έγγραφα καθώς και την ταυτότητα πρέπει να πραγματοποιούνται σύμφωνα με το παράρτημα Α.

2. Οι εισαγωγείς ή οι αντιπρόσωποί τους υποχρεούνται να ενημερώνουν εκ των προτέρων το κτηνιατρικό προσωπικό του μεθοριακού σταθμού ελέγχου περί της αφίξεως των προϊόντων χρησιμοποιώντας ένα έγγραφο που βασίζεται στο πρότυπο που περιλαμβάνεται στο παράρτημα Β. Το έγγραφο αυτό αποτελείται από τέσσερα αντίτυπα (ένα πρωτότυπο και τρία αντίγραφα)- ο εισαγωγέας ή ο αντιπρόσωπός του πρέπει να:

- συμπληρώνουν το σημείο 1 των τεσσάρων αντιτύπων,

- διαβιβάζουν ένα αντίγραφο στις τελωνειακές υπηρεσίες του μεθοριακού σταθμού ελέγχου,

- διαβιβάζουν στον αρμόδιο επίσημο κτηνίατρο του μεθοριακού σταθμού ελέγχου το πρωτότυπο και τα δύο άλλα αντίγραφα.

3. Το έγγραφο που βασίζεται στο πρότυπο που περιλαμβάνει στο παράρτημα Β πρέπει να συντάσσεται τουλάχιστον στην ή στις γλώσσες του μεθοριακού σταθμού ελέγχου διά του οποίου τα προϊόντα προελεύσεως τρίτων χωρών εισάγονται στην Κοινότητα και στην ή στις γλώσσες της χώρας προορισμού του προϊόντος.

4. Με την επιφύλαξη της παραγράφου 3, οι πληροφορίες που περιλαμβάνονται στο έγγραφο που βασίζεται στο πρότυπο που περιλαμβάνεται στο παράρτημα Β δύνανται, σε συμφωνία με την αρμόδια αρχή του κράτους μέλους, να γνωστοποιούνται εκ των προτέρων με τηλεπικοινωνία ή με κάθε σύστημα διαβιβάσεως δεδομένων.

Άρθρο 2

Οι επίσημοι φυσικοί έλεγχοι καθώς και εργαστηριακές εξετάσεις και αναλύσεις δειγμάτων πραγματοποιούνται σύμφωνα με τα παραρτήματα Γ και Δ.

Άρθρο 3

1. Με την πραγματοποίηση του ελέγχου για τον οποίο ο λόγος στα άρθρα 1 και 2, στο σημείο 2 του εγγράφου που βασίζεται στο πρότυπο που περιλαμβάνεται στο παράρτημα Β συμπληρώνεται με ευθύνη του αρμοδίου επίσημου κτηνίατρου του μεθοριακού σταθμού ελέγχου και το έγγραφο υπογράφεται από τον ίδιο- στη συνέχεια, το πρωτότυπο διαβιβάζεται στην τελωνειακή υπηρεσία του μεθοριακού σταθμού ελέγχου, αντίγραφο διαβιβάζεται στον εισαγωγέα ή τον αντιπρόσωπο αυτού, ενώ το δεύτερο αντίγραφο φυλάσσεται στο μεθοριακό σταθμό ελέγχου.

2. Ο επίσημος κτηνίατρος διατηρεί τα πρωτότυπα των υγειονομικών πιστοποιητικών ή εγγράφων που συνοδεύουν την παρτίδα καθώς και το αντίγραφο του εγγράφου που βασίζεται στον τύπο που περιλαμβάνεται στο σχετικό παράρτημα Β, επί τρία τουλάχιστον έτη.

Άρθρο 4

1. Όταν οι πραγματοποιούμενοι κτηνιατρικοί έλεγχοι αποκαλύπτουν ελλείψεις τέτοιες, ώστε τα προϊόντα δεν μπορούν να εισαχθούν στο έδαφος της Κοινότητας, η αρμόδια αρχή, κατόπιν συνεννοήσεως με τον εισαγωγέα ή τον αντιπρόσωπο αυτού, αποφασίζει το συντομότερο δυνατό να επιστραφεί ή να καταστραφεί η παρτίδα.

2. Όταν η αρμόδια αρχή αποφασίζει την καταστροφή της παρτίδας, λαμβάνει κάθε πρόσφορο μέτρο, ώστε οι μετακινήσεις της παρτίδας και οι ενέργειες καταστροφής να παραμένουν διαρκώς υπό επίσημο έλεγχο. Η καταστροφή της παρτίδας πρέπει να πραγματοποιείται στις εγκαταστάσεις τις κατά το δυνατόν πλησιέστερες στον εν λόγω σταθμό ελέγχου.

3. Όταν, κατά παρέκκλιση από την παράγραφο 1, η αρμόδια αρχή, σε εφαρμογή του άρθρου 16 παράγραφος 2 της οδηγίας 90/675/ΕΟΚ συμφωνεί ότι τα προϊόντα μπορούν να χρησιμοποιηθούν για χρήσεις άλλες πλην της κατανάλωσης από τον άνθρωπο, η μεταφορά και η επεξεργασία τους μπορεί να γίνει υπό τον έλεγχο της αρμόδιας αρχής και με προορισμό οργανισμούς οι οποίοι έχουν καταχωρισθεί στο πλαίσιο της οδηγίας 90/677/ΕΟΚ του Συμβουλίου της 27ης Νοεμβρίου 1990 για τη θέσπιση των υγιεινομικών κανόνων σχετικά με την εξάλειψη και το μετασχηματισμό των ζωικών απορριμμάτων, τη διάθεσή τους στην αγορά και την προστασία των ζωικής προελεύσεως ζωοτροφών και των ζωοτροφών με βάση τα ψάρια από παθογόνους παράγοντες καθώς και για τροποποίηση της οδηγίας 90/425/ΕΟΚ (3). Επιπλέον, η αρμόδια αρχή του τόπου όπου βρίσκεται ο καταχωρημένος οργανισμός προορισμού ενημερώνεται περί της μεταφοράς αυτής μέσω του συστήματος ΑΝΙΜΟ, ή μέχρις ότου τεθεί σε πλήρη λειτουργία το τελευταίο, με τηλεπικοινωνία ή με κάθε σύστημα διαβίβασης δεδομένων.

4. Οι διαδιακασίες που περιγράφονται στις παραγράφους 1, 2 και 3 ισχύουν και όταν οι έλεγχοι που πραγματοποιούνται από την αρμόδια αρχή στο μεθοριακό σταθμό διέλευσης, αποδεικνύουν ελλείψεις που αναφέρονται στο άρθρο 4 παράγραφος 3 της οδηγίας 90/675/ΕΟΚ. Παρ' όλα αυτά, μέτρα κατά την έννοια του άρθρου 16 παράγραφοι 1 και 2 λαμβάνονται μόνον από τον επίσημο αρμόδιο κτηνίατρο του πλησιέστερου μεθοριακού σταθμού ελέγχου. Όλες οι αποστολές που απορρίπτονται κοινοποιούνται στο σύστημα SHIFT, ή μέχρις ότου τεθεί σε πλήρη λειτουργία το τελευταίο, με τηλεπικοινωνία ή με κάθε σύστημα διαβίβασης δεδομένων.

Άρθρο 5

1. Με την επιφύλαξη των κοινοτικών κανόνων που αφορούν ειδικά ορισμένα προϊόντα, τα προϊόντα που αναφέρονται στο άρθρο 14 παράγραφος 1 σημεία i), ii) και iv) της οδηγίας 90/675/ΕΟΚ, εφόσον ζυγίζουν λιγότερο από ένα χιλιόγραμμο και προορίζονται για κατανάλωση από τον άνθρωπο, δεν υπόκεινται στους συστηματικούς κτηνιατρικούς ελέγχους που καθορίζονται στο κεφάλαιο Ι της εν λόγω οδηγίας. Εντούτοις, λαμβάνεται κάθε αναγκαίο μέτρο για να εξασφαλίζεται ότι εισάγονται στην Κοινότητα τέτοια προϊόντα μόνον από τρίτες χώρες ή μέρη τρίτων χωρών, για τις οποίες υπάρχει έγκριση.

2. Η πρώτη παράγραφος δεν θίγει τους κανόνες δημόσιας υγιεινής και ζωικής υγιεινής που καθορίζονται στη σχετική κοινοτική νομοθεσία ή, ελλείψει αυτής, στις εθνικές νομοθεσίες.

Άρθρο 6

1. Τα κράτη μέλη υποβάλλουν τα φυτικά προϊόντα που εμφαίνονται στο παράρτημα Ε στους κτηνιατρικούς ελέγχους τους προβλεπόμενους στο άρθρο 1 παράγραφος 1.

2. Τα κράτη μέλη επιτρέπουν την εισαγωγή των φυτικών προϊόντων που αναφέρονται στο παράρτημα Ε προελεύσεως τρίτων χωρών ή των περιοχών τρίτων χωρών που περιλαμβάνονται στο παράρτημα ΣΤ, στο μέτρο που δεν έχουν απαγορευθεί οι εισαγωγές από αυτές τις χώρες ή μέρη αυτών των χωρών.

3. Τα μέτρα του άρθρου 16 της οδηγίας 90/675/ΕΟΚ εφαρμόζονται αναλόγως, στα φυτικά προϊόντα, ο κτηνιατρικός έλεγχος των οποίων αποδεικνύει ότι δεν πληρούν τους όρους της παρούσας απόφασης.

Άρθρο 7

Η παρούσα απόφαση εφαρμόζεται από την 1η Ιανουαρίου 1993.

Άρθρο 8

Η παρούσα απόφαση απευθύνεται προς τα κράτη μέλη.

Βρυξέλλες, 22 Δεκεμβρίου 1992.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 373 της 31. 12. 1990, σ. 1.

(2) ΕΕ αριθ. L 243 της 25. 8. 1992, σ. 27.

(3) ΕΕ αριθ. L 363 της 27. 12. 1990, σ. 51.

ΠΑΡΑΡΤΗΜΑ Α

Ρυθμίσεις εφαρμογής σχετικά με τον έλεγχο εγγράφων και διαπίστωσης ταυτότητας για προϊόντα που προέρχονται από τρίτες χώρες 1. Για κάθε παρτίδα προϊόντων, η αρμόδια αρχή οφείλει να προβαίνει σε επαλήθευση του τελωνειακού προορισμού.

2. Κάθε υγιεινομικό πιστοποιητικό ή έγγραφο που συνοδεύει μια παρτίδα προϊόντων καταγωγής τρίτων χωρών πρέπει να υφίσταται έλεγχο προκειμένου να διαπιστωθεί κατά πόσον:

α) πρόκειται για το πρωτότυπο του πιστοποιητικού ή του εγγράφου-

β) αφορά τρίτη χώρα ή τμήμα τρίτης χώρας που επιτρέπεται να εξάγει προς την Κοινότητα ή, προκειμένου για μη εναρμονισμένα προϊόντα, προς την εν λόγω χώρα μέλος-

γ) η υποβολή και το περιεχόμενό του είναι σύμφωνα προς το υπόδειγμα που έχει καθιερωθεί για το συγκεκριμένο προϊόν για την τρίτη χώρα-

δ) αποτελείται ή όχι από ένα μόνο φύλλο-

ε) έχει συμπληρωθεί πλήρως-

στ) εκδόθηκε την ημέρα κατά την οποία τα προϊόντα φορτώθηκαν προκειμένου να αποσταλούν προς την Κοινότητα-

ζ) εκδόθηκε για ένα μόνο παραλήπτη-

η) αφορά επιχείρηση η οποία έχει άδεια εξαγωγών προς την Κοινότητα ή, προκειμένου για μη εναρμονισμένα προϊόντα, προς τη συγκεκριμένη χώρα μέλος-

θ) εκδόθηκε σε μία τουλάχιστον από τις επίσημες γλώσσες του κράτους μέλους όπου διενεργείται ο έλεγχος-

ι) φέρει την υπογραφή του επισήμου κτηνιάτρου ή, αν επιτρέπεται, του αντιπροσώπου της επίσημης αρχής καθώς και εγχάρακτη σφραγίδα στην οποία θα εμφαίνονται καθαρά το όνομα και η ιδιότητά του καθώς και την επίσημη σφραγίδα της τρίτης χώρας, όλα σε διαφορετικό χρώμα από το χρώμα των άλλων μνειών που περιλαμβάνονται στο πιστοποιητικό-

ια) οι πληροφορίες που αναφέρει είναι ταυτόσημες με εκείνες του εγγράφου που ανταποκρίνεται στον τύπο που αναφέρεται στο παράρτημα Β σχετικά με την παρτίδα.

3. Πρέπει να ελέγχεται με οπτικό έλεγχο κατά πόσον τα προϊόντα ανταποκρίνονται στα στοιχεία που εμφαίνονται επί των πιστοποιητικών ή εγγράφων που συνοδεύουν την παρτίδα- η εργασία αυτή περιλαμβάνει κυρίως:

α) κατά πόσον έχουν τεθεί μολυβδοσφραγίδες στα μέσα μεταφοράς εφόσον αυτό απαιτείται-

β) για όλους τους τύπους των προϊόντων, έλεγχο παρουσίας και συμφωνίας των σφραγίδων, επισήμων σημάτων ή σημάτων υγιεινής που καθορίζουν τη χώρα και την επιχείρηση καταγωγής με τις σφραγίδες και τα σήματα του πιστοποιητικού ή του εγγράφου-

γ) για τα συσκευασμένα προϊόντα, επιπλέον έλεγχο και των ενδείξεων επισήμανσης που προβλέπονται από την κτηνιατρική νομοθεσία.

ΠΑΡΑΡΤΗΜΑ Β

ΠΑΡΑΡΤΗΜΑ Γ

Ρυθμίσεις εφαρμογής σχετικά με το φυσικό έλεγχο των προϊόντων 1. Ο φυσικός έλεγχος κάθε παρτίδας πρέπει να διεξάγεται υπό όρους που να επιτρέπουν την πραγματοποίηση των απαιτούμενων ελέγχων και εξετάσεων κατά τρόπο ικανοποιητικό.

2. Κάθε παρτίδα ελέγχεται για επαλήθευση των όρων και των μέσων μεταφοράς- σκόπιμο είναι κυρίως να επιβεβαιώνεται:

α) ότι οι συνθήκες θερμοκρασίας είναι σύμφωνες προς τις απαιτήσεις που προϋποτίθενται για τα υπόψη προϊόντα από την κοινοτική νομοθεσία ή, σε περίπτωση που δεν υπάρχει, από τις ανάλογες εθνικές νομοθεσίες-

β) ότι οι συνθήκες μεταφοράς ήταν κατάλληλες για τη διατήρηση των προϊόντων σε κατάσταση ανταποκρινόμενη προς τις απαιτήσεις-

γ) ότι καμία ένδειξη δεν προκαλεί υποψίες για ανωμαλίες κατά τη μεταφορά.

3. Η συμμόρφωση των προϊόντων προς τα δεδομένα που εμφαίνονται στο πιστοποιητικό θα πρέπει να επιβεβαιώνεται ως εξής:

α) να επαληθεύεται ότι ο αριθμός τεμαχίων ή συσκευασιών, ο αναφερόμενος επί του συνοδευτικού υγειονομικού πιστοποιητικού ή εγγράφου αντιστοιχεί στο βάρος της παρτίδας, π.χ. λαμβανομένου υπόψη του βάρους ενός τεμαχίου ή ενός συσκευασμένου δέματος-

β) να επαληθεύεται ότι η συσκευασία ή το περιτύλιγμα που χρησιμοποιείται είναι σύμφωνα προς τις κοινοτικές, ή ελλείψει αυτών, με τις εθνικές απαιτήσεις: χρησιμοποιούμενο υλικό, κατάσταση, παρουσία των απαιτούμενων σημάτων ή/και ενδείξεων.

4. Σε κάθε παρτίδα θα διενεργηθεί φυσικός έλεγχος για να εξακριβωθεί, μετά το άνοιγμα των συσκευασιών ή περιτυλιγμάτων, ότι για το εν λόγω προϊόν πληρούνται οι όροι που περιλαμβάνονται στις κάθετες οδηγίες ή, ελλείψει αυτών, στις σχετικές εθνικές νομοθεσίες.

Για το σκοπό αυτό διενεργείται οργανοληπτικός έλεγχος, κυρίως οπτικός, για τον εντοπισμό ανωμαλιών οι οποίες θα καθιστούσαν το προϊόν ακατάλληλο για τη χρήση για την οποία προορίζεται βάσει των πιστοποιητικών ή συνοδευτικών εγγράφων- οι εξετάσεις αυτές καλύπτουν κατ' αρχήν το 1 % των τεμαχίων ή των συσκευασμένων δεμάτων της παρτίδας με ελάχιστο αριθμό δύο και μέγιστο δέκα. Για τα προϊόντα που είναι χύμα, η εξέταση αυτή καλύπτει τουλάχιστον πέντε ξεχωριστά δείγματα από την παρτίδα.

Ωστόσο, ανάλογα με τα ελεγχόμενα προϊόντα, ο επίσημος κτηνίατρος δύναται να παρεκκλίνει από το μέγιστο όριο που καθορίζεται ανωτέρω.

Εκτός των προαναφερόμενων φυσικών ελέγχων, ο έλεγχος ως προς το υγιεινό των προϊόντων που προορίζονται για κατανάλωση από τον άνθρωπο περιλαμβάνει υποχρεωτικά:

- μέτρηση της θερμοκρασίας του προϊόντος, αν υφίστανται γι' αυτό το θέμα κοινοτικές, ή ελλείψει αυτών, εθνικές απαιτήσεις,

- εντοπισμό ανωμαλιών ως προς την όψη, τη σύσταση, το χρώμα, την οσμή και ενδεχομένως τη γεύση- για τα προϊόντα που έχουν ψυχθεί ή καταψυχθεί, ο εντοπισμός αυτός γίνεται μετά την απόψυξη των προϊόντων.

5. Επιπλέον, κάθε φορά που το κρίνει αναγκαίο, ο κτηνίατρος δίνει εντολή για συμπληρωματική εξέταση προκειμένου να εξακριβωθεί η τήρηση της κοινοτικής ή της εθνικής νομοθεσίας η οποία διέπει τις εισαγωγές ή τις εμπορικές συναλλαγές των εν λόγω προϊόντων.

6. Σε περίπτωση αμφιβολίας, τα προϊόντα υποβάλλονται σε συμπληρωματικούς φυσικούς και εργαστηριακούς ελέγχους μετά την εκφόρτωση ολόκληρης της παρτίδας, και εφόσον υφίσταται ανάγκη σε έλεγχο για τον προσδιορισμό ζωικού είδους.

7. Εκτός από τις διατυπώσεις που αναφέρονται στο άρθρο 3 της παρούσας απόφασης, η κτηνιατρική υπηρεσία λαμβάνει όλα τα απαραίτητα μέτρα για την πιστοποίηση πραγματοποιήσεως του φυσικού ελέγχου κάθε παρτίδας και, κυρίως, ξανακλείνοντας και τοποθετώντας επίσημη σφραγίδα γνησιότητας σε όλες τις συσκευασίες που ελέγχθηκαν και ξανασφραγίζοντας όλα τα εμπορευματοκιβώτια που ανοίχτηκαν με ένδειξη του αριθμού σφραγίδας στο έγγραφο του παρατήματος Β και στα πιστοποιητικά ή έγγραφα που συνοδεύουν την παρτίδα.

ΠΑΡΑΡΤΗΜΑ Δ

Ρυθμίσεις εφαμογής σχετικά με τις εργαστηριακές εξετάσεις των προϊόντων 1. Εν αναμονή της έγκρισης σχεδίων κοινοτικής επιτήρησης κάθε κράτος μέλος υπάγει τις προς εισαγωγή παρτίδες προϊόντων σε ένα σχέδιο επιτήρησης της κοινοτικής, ή ελλείψει αυτής, της σχετικής εθνικής νομοθεσίας, κυρίως για την ανίχνευση καταλοίπων, παθογόνων παραγόντων ή άλλων ουσιών επικίνδυνων για τον άνθρωπο, τα ζώα ή το περιβάλλον.

Το εν λόγω σχέδιο επιτήρησης λαμβάνει υπόψη τη φύση των προϊόντων και τους κινδύνους που συνδέονται με αυτή.

Σε κάθε περίπτωση, ο επίσημος κτηνίατρος του μεθοριακού σταθμού ελέγχου, ο οποίος διενήργησε δειγματοληψία στο πλαίσιο του εν λόγω σχεδίου επιτήρησης ενημερώνει την αρμόδια αρχή του τόπου προορισμού, σύμφωνα με το άρθρο 4 παράγραφος 5 της οδηγίας 90/675/ΕΟΚ, και κάνει μνεία της δειγματοληψίας στο έγγραφο το βασιζόμενο στο παράρτημα Β, το οποίο εκδίδει για την πιστοποίηση των κτηνιατρικών ελέγχων που διενήργησε. Αν η δειγματοληψία αφορά μια ουσία ή παθογενή παράγοντα που δημιουργεί άμεσο κίνδυνο για τη δημόσια υγεία, ο αρμόδιος επίσημος κτηνίατρος του μεθοριακού σταθμού ελέγχου, ο οποίος διενήργησε την ανωτέρω δειγματοληψίας, ή η αρμόδια αρχή του τόπου προορισμού, την οποία αυτός ενημέρωσε, μπορεί να αναβάλει τη διάθεση της παρτίδας στην κατανάλωση, μέχρι τη γνωστοποίηση των αποτελεσμάτων της εργαστηριακής εξέτασης.

Κάθε κράτος μέλος τηρεί ενήμερα τα λοιπά κράτη μέλη και την Επιτροπή για τις ελλείψεις που διαπιστώνονται κατά την εκτέλεση των ανωτέρω σχεδίων επιτήρησης, ώστε να μπορούν να προσαρμόζουν τους προς πραγματοποίηση κτηνιατρικούς ελέγχους ανάλογα με τις πληροφορίες που συγκεντρώνονται κατ' αυτόν τον τρόπο.

2. Όταν, ιδίως κατόπιν εξετάσεως μιας παρτίδας ή βάσει πληροφοριών που ελήφθησαν από άλλο κράτος μέλος ή την Επιτροπή ή ακόμη βάσει δυσμενούς αποτελέσματος εξέτασης μιας προηγούμενης παρτίδας, η αρμόδια αρχή αποφασίζει τη διενέργεια εργαστηριακής εξέτασης, η εν λόγω παρτίδα μπορεί να διοχετευθεί στον προορισμό της μόνο υπό τον όρο ότι η ανωτέρω εργαστηριακή εξέταση έχει δώσει ικανοποιητικά αποτελέσματα. Εν τω μεταξύ, η παρτίδα παραμένει υπό τον έλεγχο του αρμόδιου κτηνιάτρου του μεθοριακού σταθμού ελέγχου, ο οποίος διενήργησε τους κτηνιατρικούς ελέγχους.

ΠΑΡΑΡΤΗΜΑ Ε

Φυτικά προϊόντα υποβαλλόμενα σε κτηνιατρικούς ελέγχους 1. Άχυρο

2. Σανός

ΠΑΡΑΡΤΗΜΑ ΣΤ

Κατάλογος των χωρών ή μερών χωρών από τις οποίες τα κράτη μέλη επιτρέπουν την εισαγωγή σανού και αχύρου Αυστραλία

Αυστρία

Λευκορωσία

Βουλγαρία

Καναδάς

Χιλή

Κύπρος

Κροατία

Εσθονία

Ηνωμένες Πολιτείες Αμερικής

Φινλανδία

Γροιλανδία

Ουγγαρία

Ισλανδία

Λετονία

Λιθουανία

Μάλτα

Νορβηγία

Νέα ζηλανδία

Πολωνία

Ρουμανία

Σλοβενία

Σουηδία

Ελβετία

Τσεχοσλοβακία